വീട്ടില് വെള്ളക്കെട്ട്: ഹിന്ദുമത വിശ്വാസിക്ക് സംസ്കാരത്തിനു സ്ഥലംനല്കി എടത്വ പള്ളി എടത്വ: കോവിഡ് വന്നു മരിച്ച ഹിന്ദുമത വിശ്വാസിക്കു സംസ്കാരത്തിനുള്ള സ്ഥലവും സൗകര്യങ്ങളും നല്കി വീണ്ടും മാതൃകയായി എടത്വ സെന്റ് ജോര്ജ് ഫോറോനാ പള്ളി. തലവടി പഞ്ചായത്ത് ഏഴാം വാര്ഡ് കുതിരച്ചാല് കെ.പി. പൊന്നപ്പന്റെ സംസ്കാരത്തിനായിട്ടാണ് സ്ഥലം വിട്ടുനല്കിയത്. ചക്കുളത്തുകാവിലെ ദുരിതാശ്വാസ ക്യാമ്ബില് കഴിയുമ്ബോള് പൊന്നപ്പന് കോവിഡു വരികയും തുടര്ന്ന് എടത്വയിലെ സ്വകാര്യ ആശുപത്രിയില് പ്രവേശിപ്പിക്കുകയുമായിരുന്നു. ചികിത്സയിലിരിക്കെ ഇന്നലെ പുലര്ച്ചെ പൊന്നപ്പന് മരിച്ചു. വീടിരിക്കുന്ന പ്രദേശം മൊത്തം വെള്ളത്തിലായതിനെ തുടര്ന്ന് പഞ്ചായത്ത് അംഗം കൊച്ചുമോള് ഉത്തമനും ചമ്ബക്കുളം ബ്ലോക്ക് പഞ്ചായത്ത് അംഗം അജിത്ത്കുമാര് പിഷാരത്തും ചേര്ന്ന് എടത്വ സെന്റ് ജോര്ജ് ഫൊറോനാപള്ളി വികാരി ഫാ. മാത്യൂ ചൂരവടിയെ സമീപിക്കുകയും ഇവരുടെ ബുദ്ധിമുട്ടുകള് തിരിച്ചറിഞ്ഞ് കൈക്കാരന്മാരും പാരിഷ് കമ്മിറ്റി അംഗങ്ങളുമായി ആലോചിച്ച് പൊന്നപ്പന്റെ സംസ്കാരത്തിനായി സ്ഥലം വിട്ടു നല്കുകയുമായിരുന്നു. ചമ്ബക്കുളം ബ്ലോക്ക് പഞ്ചായത്ത് പ്രസിഡന്റ് ജിന്സി ജോളി, എടത്വ പഞ്ചായത്ത് പ്രസിഡന്റ് മറിയാമ്മ ജോര്ജ്, കൈക്കാരന്മാരായ ജോളി മഠത്തിക്കളം, ബിജു കറുകയില്, കെ.എം. മാത്യു തകഴിയില്, യുവദീപ്തി പ്രവര്ത്തകരായ സിലിന്, ജുവെല്, അലക്സ്, റ്റിജില് എന്നിവര് സംസ്കാരത്തിനു നേതൃത്വം നല്കി. നേരത്തേയും വീട്ടില് സ്ഥലമില്ലാതിരുന്ന രണ്ടു ഹിന്ദുമത വിശ്വാസികളുടെ സംസ്കാരത്തിനായി പള്ളി സ്ഥലം നല്കിയിരുന്നു. ഭാര്യ: സരസമ്മ. മക്കള്: സന്തോഷ്, സതീശന്, സന്ധ്യ. മരുമക്കള്: ഷേര്ളി, രാജീവ്.